CELEX: 32013R0990
Language: fi
Date: 2013-10-15 00:00:00
Title: Komission täytäntöönpanoasetus (EU) N:o 990/2013, annettu 15 päivänä lokakuuta 2013 , asetuksen (EY) N:o 1187/2009 muuttamisesta maidon ja maitotuotteiden Amerikan yhdysvaltoihin ja Dominikaaniseen tasavaltaan viennin osalta

16.10.2013   
            
            
               FI
            
            
               Euroopan unionin virallinen lehti
            
            
               L 275/3
            
         KOMISSION TÄYTÄNTÖÖNPANOASETUS (EU) N:o 990/2013,
   annettu 15 päivänä lokakuuta 2013,
   asetuksen (EY) N:o 1187/2009 muuttamisesta maidon ja maitotuotteiden Amerikan yhdysvaltoihin ja Dominikaaniseen tasavaltaan viennin osalta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 161 artiklan 3 kohdan, 170 artiklan ja 171 artiklan 1 kohdan yhdessä sen 4 artiklan kanssa,
   sekä katsoo seuraavaa:
   
               (1)
            
            
               Komission asetuksen (EY) N:o 1187/2009 (2) III luvun 2 jaksossa säädetään Yhdysvaltoihin tietyissä GATT-kiintiöissä vietävien juustojen vientitodistuksista. Joistakin näistä kiintiöistä saatu kokemus on osoittanut, että jatkuvasti muuttuvien markkinaolosuhteiden vuoksi, erityisesti hintojen suuren vaihtelun, lisääntyneen kilpailun ja sellaisten valuuttakurssien muutosten vuoksi, jotka ilmenevät vientitodistushakemusten, jäljempänä ’todistushakemukset’, jättöajan ja viennin toteutumisajankohdan välisellä pitkällä ajanjaksolla, viejät eivät mahdollisesti kykene käyttämään todistuksiaan ja menettävät sen seurauksena niihin liittyvät vakuudet. Jotta viejät säilyttäisivät kiinnostuksensa hakea näitä kiintiöitä, joiden osalta kuluva aika vahvistetaan yhteisymmärryksessä Yhdysvaltain viranomaisten kanssa, on tarpeen alentaa sovellettavaa vakuutta kiintiövuodesta 2015 alkaen.
            
         
               (2)
            
            
               Asetuksen (EY) N:o 1187/2009 22 artiklan 3 kohdassa säädetään, että Yhdysvaltojen avaamia kiintiöitä koskevien todistushakemusten esittäminen edellyttää vakuuden asettamista saman asetuksen 9 artiklan mukaisesti. Koska 9 artikla on osa asetuksen (EY) N:o 1187/2009 yleisiä sääntöjä koskevaa lukua, siinä vahvistetaan vakuuden laskutapa viennissä, jolle kolmannet maat eivät myönnä tullietuuksia. Sen vuoksi, kun otetaan huomioon Yhdysvaltojen avaamista etuuskohtelukiintiöistä saadut kokemukset, ja niiden houkuttavuuden lisäämiseksi viejien keskuudessa, vakuuden alentamisen lisäksi on tarpeen täsmentää, ettei 9 artiklaa pitäisi soveltaa kokonaisuudessaan näihin kiintiöihin.
            
         
               (3)
            
            
               Asetuksen (EY) N:o 1187/2009 III luvun 3 jaksossa säädetään niistä edellytyksistä ja menettelystä, joilla viejät voivat päästä osallisiksi Dominikaanisen tasavallan maitojauheelle avaamasta kiintiöstä. Vaikka kiintiö on käytetty kokonaisuudessaan sen käyttöönotosta alkaen kiintiövuoteen 2010/2011 saakka, vaikuttaa siltä, että kiintiövuodesta 2011/2012 alkaen haetut kokonaismäärät ovat alhaisemmat kuin käytettävissä olevan kiintiön määrä.
            
         
               (4)
            
            
               Kiintiön mahdollisimman tehokkaan käytön varmistamiseksi seuraavina vuosina, on tarpeen mukauttaa sääntöjä hyväksyttävyyden, sovellettavien määrien, todistushakemusten jättämisaikojen ja vakuuden suhteen.
            
         
               (5)
            
            
               Jotta kiintiöstä osalliseksi pääsy olisi viejille helpompaa, historiallista kaupankäynnin vähimmäismäärää koskevia vaatimuksia olisi lievennettävä haettaessa asetuksen (EY) N:o 1187/2009 28 artiklan 1 kohdan a alakohdassa tarkoitettua osakiintiötä.
            
         
               (6)
            
            
               Kiintiön mahdollisimman tehokkaan käytön varmistamiseksi ja yksinkertaistamisen vuoksi enimmäismääriä, joiden osalta todistushakemuksia voi jättää, sellaisina kuin ne ovat vahvistettuina asetuksen (EY) N:o 1187/2009 28 artiklan 2 kohdassa, olisi korotettava kiintiön määrän tasoille. Vähimmäismääräksi, jonka osalta todistushakemuksia voi jättää, olisi vahvistettava 20 tonnia.
            
         
               (7)
            
            
               Pitkä ajanjakso todistushakemusten asetuksen (EY) N:o 1187/2009 29 artiklan mukaisen jättöajan ja sen kiintiövuoden välillä, jonka aikana vienti tapahtuu, sekä hintojen suuri vaihtelu maitoalalla ja maitojauhealan kilpailun lisääntyminen Dominikaanisessa tasavallassa ovat lisänneet riskiä siitä, etteivät viejät saa vientitodistuksiaan käytettyä lainkaan tai kokonaan, mistä syystä niihin liittyvä vakuus menetetään. Siksi on aiheellista lykätä todistushakemusten jättämisaikaa huhtikuusta toukokuuhun sekä säätää toisesta hakujaksosta.
            
         
               (8)
            
            
               Lisäksi 28 artiklan 3 kohdassa tarkoitetun vakuuden alentamisella kannustettaisiin toimijoita niin, etteivät he jättäisi hakematta vientitodistuksia, ja tästä olisi myös säädettävä. On myös syytä tarkentaa, ettei 9 artikla pitäisi soveltaa Dominikaanisen tasavallan avaamaan etuuskohtelukiintiöön, jotta tämä kiintiö olisi viejille houkuttelevampi.
            
         
               (9)
            
            
               Sen vuoksi asetusta (EY) N:o 1187/2009 olisi muutettava.
            
         
               (10)
            
            
               Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Asetuksen (EY) N:o 1187/2009 muuttaminen
   Muutetaan asetuksen (EY) N:o 1187/2009 III luku seuraavasti:
   
               1)
            
            
               Muutetaan 2 jakso seuraavasti:
               
                           a)
                        
                        
                           Korvataan 22 artiklan 3 kohta seuraavasti:
                           ”3.   Hakemusten esittäminen edellyttää, että asetetaan vakuus, joka on 3 euroa 100 kilogrammalta.”
                        
                     
                           b)
                        
                        
                           Korvataan 26 artikla seuraavasti:
                           ”26 artikla
                           Sovelletaan II luvun säännöksiä, lukuun ottamatta 7, 9 ja 10 artiklan säännöksiä.”
                        
                     
         
               2)
            
            
               Korvataan 3 jakso seuraavasti:
               ”3   JAKSO
               
               
                  
                     Vienti Dominikaaniseen tasavaltaan
                  
               
               27 artikla
               1.   CARIFORUM-valtioiden sekä Euroopan unionin ja sen jäsenvaltioiden välisen talouskumppanuussopimuksen liitteessä III olevassa 2 lisäyksessä määrätyssä kiintiössä tapahtuva maitojauheen vienti Dominikaaniseen tasavaltaan edellyttää, että Dominikaanisen tasavallan toimivaltaisille viranomaisille esitetään kustakin lähetyksestä oikeaksi todistettu jäljennös tämän jakson mukaisesti annetusta vientitodistuksesta ja asianmukaisella vahvistusmerkinnällä varustettu jäljennös vienti-ilmoituksesta.
               2.   Vientitodistushakemuksia, jäljempänä ’todistushakemus’, voidaan jättää kaikista CN-koodien 0402 10, 0402 21 ja 0402 29 tuotteista.
               Tuotteiden on oltava kokonaan unionissa tuotettuja. Hakijan on toimitettava toimivaltaisten viranomaisten pyynnöstä kaikki kyseisten viranomaisten todistuksen antamisen kannalta tarpeellisina pitämät lisäselvitykset ja hyväksyttävä kaikki näiden viranomaisten tarvittaessa tekemät kyseisten tuotteiden kirjanpitoa ja valmistusolosuhteita koskevat tarkastukset.
               28 artikla
               1.   Edellä 27 artiklan 1 kohdassa tarkoitettu kiintiö on 22 400 tonnia 1 päivänä heinäkuuta alkavana 12 kuukauden jaksona. Kiintiö jaetaan kahteen osaan seuraavasti:
               
                           a)
                        
                        
                           ensimmäinen osa, joka on 80 prosenttia tai 17 920 tonnia, jaetaan sellaisten unionin viejien kesken, jotka voivat osoittaa vieneensä 27 artiklan 2 kohdassa tarkoitettuja tuotteita Dominikaaniseen tasavaltaan vähintään yhtenä todistushakemusten jättämistä edeltävien neljän kalenterivuoden aikana;
                        
                     
                           b)
                        
                        
                           toinen osa, joka on 20 prosenttia tai 4 480 tonnia, varataan muille kuin a alakohdassa tarkoitetuille hakijoille, jotka voivat osoittaa hakemusten jättämishetkenä harjoittaneensa edeltävien 12 kuukauden aikana yhdistetyn nimikkeistön 4 ryhmään kuuluvien maitotuotteiden kauppaa kolmansien maiden kanssa.
                        
                     Ensimmäisessä alakohdassa tarkoitettu todiste käydystä kaupasta on esitettävä asetuksen (EY) N:o 1301/2006 5 artiklan toisen kohdan mukaisesti.
               2.   Todistushakemuksen on koskettava vähintään 20:tä tonnia eikä se saa hakijaa kohti koskea seuraavia määriä suurempia määriä:
               
                           a)
                        
                        
                           1 kohdan ensimmäisen alakohdan a ja b alakohdassa tarkoitetut määrät 29 artiklan ensimmäisessä kohdassa tarkoitetun todistushakemusten jättöajan osalta;
                        
                     
                           b)
                        
                        
                           1 kohdan ensimmäisen alakohdan a ja b alakohdassa tarkoitetun kummankin osakiintiön jäljelle jääneet määrät 29 artiklan toisessa kohdassa tarkoitetun todistushakemusten jättöajan osalta.
                        
                     Ensimmäisen kohdan b alakohdassa tarkoitettua jäljellä olevaa kokonaismäärää koskevia todistushakemuksia voivat jättää joko 1 kohdan ensimmäisen alakohdan a alakohdassa tarkoitetut viejät tai 1 kohdan ensimmäisen alakohdan b alakohdassa tarkoitetut hakijat.
               Sellaiset todistushakemukset hylätään, jotka ylittävät ensimmäisen alakohdan a ja b alakohdassa säädetyt enimmäismäärät.
               3.   Jotta hakemus voidaan hyväksyä, kutakin yhdistetyn nimikkeistön tuotekoodia kohden voi jättää vain yhden todistushakemuksen kunakin 29 artiklassa tarkoitettuna hakemusten jättöaikana. Jokaisen hakijan on jätettävä kaikki todistushakemuksensa yhtä aikaa yhden jäsenvaltion toimivaltaiselle viranomaiselle.
               Todistushakemukset hyväksytään ainoastaan, jos hakija hakemusten jättöhetkellä
               
                           a)
                        
                        
                           asettaa vakuuden, jonka suuruus on 3 euroa 100 kilogrammalta;
                        
                     
                           b)
                        
                        
                           ilmoittaa 1 kohdan ensimmäisen alakohdan a alakohdassa tarkoitetusta osasta niiden 27 artiklan 2 kohdassa tarkoitettujen tuotteiden määrät, jotka hakija on vienyt Dominikaaniseen tasavaltaan yhden 29 artiklassa tarkoitettua vientitodistusten jättöaikaa edeltävien neljän kalenterivuoden aikana, ja esittää tästä todisteen kyseisen jäsenvaltion toimivaltaista viranomaista tyydyttävällä tavalla. Tässä yhteydessä viejänä pidetään toimijaa, jonka nimi mainitaan asianomaisessa vienti-ilmoituksessa;
                        
                     
                           c)
                        
                        
                           pystyy 1 kohdan ensimmäisen alakohdan b alakohdassa tarkoitetun osan osalta osoittamaan kyseisen jäsenvaltion toimivaltaista viranomaista tyydyttävällä tavalla täyttävänsä kyseisessä säännöksessä vahvistetut edellytykset.
                        
                     29 artikla
               Todistushakemukset on jätettävä kunkin vuoden 20 ja 30 päivän toukokuuta välisenä aikana 1 päivän heinäkuuta ja seuraavan vuoden 30 päivän kesäkuuta välisen ajan kattavassa kiintiössä tapahtuvaa vientiä varten.
               Jos määriä on ensimmäisessä kohdassa tarkoitetun todistushakemusten jättöajan jälkeen käytettävissä, todistushakemukset on jätettävä kunkin vuoden 1 ja 10 päivän marraskuuta välisenä aikana kuluvan kiintiövuoden jäljellä olevana aikana tapahtuvaa vientiä varten.
               30 artikla
               Todistushakemuksessa ja todistuksessa on oltava
               
                           a)
                        
                        
                           7 kohdassa maininta ”Dominikaaninen tasavalta – DO”;
                        
                     
                           b)
                        
                        
                           17 ja 18 kohdassa määrä, jota hakemus tai todistus koskee;
                        
                     
                           c)
                        
                        
                           20 kohdassa jokin liitteessä III luetelluista maininnoista.
                        
                     Tämän jakson mukaisesti annettavat todistukset velvoittavat viemään tuotteet Dominikaaniseen tasavaltaan.
               31 artikla
               1.   Kun kyseessä ovat 29 artiklan ensimmäisessä alakohdassa tarkoitetut todistushakemukset, jäsenvaltioiden on ilmoitettava komissiolle viimeistään kunkin vuoden 6 päivänä kesäkuuta kiintiön molempien osien ja kunkin yhdistetyn nimikkeistön tuotekoodin osalta todistushakemusten kattamat määrät tai se, ettei hakemuksia ole jätetty.
               2.   Komissio päättää mahdollisimman pian, missä määrin se voi antaa todistuksia haetuille määrille, ja vahvistaa kunkin osakiintiön jakokertoimet. Kertoimen soveltamisen tuloksena saatava määrä pyöristetään alaspäin lähimpään kilogrammaan.
               3.   Jos jätetyt todistushakemukset vähintään jommastakummasta kiintiön osasta ovat 28 artiklan 1 kohdassa tarkoitettuja määriä alhaisemmat, komissio sisällyttää 2 kohdassa tarkoitettuun päätökseensä koko jäljellä olevan määrän, jonka osalta todistushakemukset voidaan jättää 29 artiklan toisessa kohdassa tarkoitetun ajanjakson kuluessa.
               Kun kyseessä ovat 29 artiklan toisessa alakohdassa tarkoitetut todistushakemukset, jäsenvaltioiden on ilmoitettava komissiolle viimeistään kunkin vuoden 17 päivänä marraskuuta kunkin yhdistetyn nimikkeistön tuotekoodin osalta todistushakemusten kattamat määrät tai se, ettei hakemuksia ole jätetty.
               Komissio päättää mahdollisimman pian, missä määrin se voi antaa todistuksia haetuille määrille, ja vahvistaa jakokertoimen. Kertoimen soveltamisen tuloksena saatava määrä pyöristetään alaspäin lähimpään kilogrammaan.
               Jos ensimmäisen alakohdan mukaisesti haetut määrät eivät yhteensä ole yhtä suuret kuin jäljellä oleva määrä, komissio jakaa kolmannessa alakohdassa tarkoitetun päätöksen nojalla jäljelle jäävän määrän suhteessa haettuihin määriin.
               Viikon kuluessa siitä päivästä, jona kolmannessa alakohdassa tarkoitettu komission päätös julkaistaan, hakijoiden on ilmoitettava toimivaltaiselle valvontaviranomaiselle, hyväksyvätkö ne lisämäärän. Asetettua vakuutta korotetaan tällöin vastaavasti. Toimivaltaisen viranomaisen on ilmoitettava komissiolle viimeistään 31 päivänä joulukuuta hyväksytty lisämäärä.
               4.   Ennen 1 kohdassa ja 3 kohdan toisessa alakohdassa tarkoitettuja ilmoituksia jäsenvaltioiden on varmistettava, että 27 artiklan 2 kohdassa ja 28 artiklassa tarkoitetut vaatimukset täyttyvät.
               5.   Jos jakokertoimen soveltaminen johtaa siihen, että hakijakohtainen tuotemäärä olisi alle 20 tonnia, hakija voi peruuttaa todistushakemuksensa. Tällaisissa tapauksissa hakijan on ilmoitettava tästä toimivaltaiselle viranomaiselle kolmen työpäivän kuluessa siitä, kun 2 kohdassa ja 3 kohdan kolmannessa alakohdassa tarkoitetut komission päätökset julkaistaan. Vakuus vapautetaan välittömästi. Toimivaltaisen viranomaisen on ilmoitettava komissiolle kymmenen työpäivän kuluessa päätöksen julkaisemisesta määrät, joita koskevat todistushakemukset on peruutettu ja joita koskevat vakuudet vapautettu, jaoteltuina yhdistetyn nimikkeistön tuotekoodien mukaan.
               32 artikla
               1.   Vientitodistukset on 31 artiklan 2 kohdassa tarkoitetun komission päätöksen julkaisemisen jälkeen annettava viimeistään 30 päivänä kesäkuuta ja 31 artiklan 3 kohdan kolmannessa alakohdassa tarkoitetun komission päätöksen julkaisemisen jälkeen 31 päivänä joulukuuta.
               Niitä annetaan ainoastaan toimijoille, joiden todistushakemukset on otettu huomioon niiden määrien osalta, jotka jäsenvaltiot ovat ilmoittaneet 31 artiklan 1 kohdan ja 31 artiklan 3 kohdan toisen alakohdan mukaisesti.
               Jos todetaan, että todistuksen saaneen toimijan toimittamat tiedot ovat virheellisiä, todistus mitätöidään ja vakuus menetetään.
               2.   Tämän jakson mukaisesti annetut vientitodistukset ovat voimassa niiden asetuksen (EY) N:o 376/2008 22 artiklan 2 kohdassa tarkoitetusta tosiasiallisesta antamispäivästä alkaen sen kiintiövuoden 30 päivään kesäkuuta, jolle todistusta haettiin.
               Asetuksen 6 artiklan 2 kohtaa sovellettaessa vientitodistus on voimassa myös kaikkien 27 artiklan 2 kohdan ensimmäisessä alakohdassa tarkoitettujen koodien tuotteiden osalta.
               3.   Jäsenvaltioiden on ilmoitettava komissiolle tapauksen mukaan viimeistään 15 päivänä heinäkuuta ja 15 päivänä tammikuuta määrät, joille todistuksia on annettu, jaoteltuina yhdistetyn nimikkeistön tuotekoodien mukaan.
               4.   Vakuus vapautetaan ainoastaan jommassakummassa seuraavista tapauksista:
               
                           a)
                        
                        
                           esitettäessä asetuksen (EY) N:o 376/2008 32 artiklan 2 kohdassa tarkoitettu todiste sekä asetuksen (EY) N:o 612/2009 17 artiklan 3 kohdassa tarkoitettu kuljetusasiakirja, jossa määräpaikaksi mainitaan Dominikaaninen tasavalta;
                        
                     
                           b)
                        
                        
                           niiden haettujen määrien osalta, joille todistusta ei voitu antaa.
                        
                     Viemättä jääneiden määrien vakuus menetetään.
               5.   Poiketen siitä, mitä asetuksen (EY) N:o 376/2008 8 artiklassa säädetään, todistuksia ei voi siirtää.
               6.   Jäsenvaltioiden on ilmoitettava viimeistään kunkin vuoden 31 päivänä elokuuta komissiolle 28 artiklan 1 kohdassa tarkoitetuista kiintiön molemmista osista 28 artiklan 1 kohdassa tarkoitettua edellistä 12 kuukauden jaksoa koskevat seuraavat määrät yhdistetyn nimikkeistön tuotekoodin mukaan jaoteltuina:
               
                           a)
                        
                        
                           määrät, joille todistuksia ei annettu tai joiden osalta ne peruutettiin,
                        
                     
                           b)
                        
                        
                           viety määrä.
                        
                     33 artikla
               1.   Sovelletaan II luvun säännöksiä, lukuun ottamatta 7, 9 ja 10 artiklan säännöksiä.
               2.   Tässä asetuksessa tarkoitetut komissiolle annettavat ilmoitukset on tehtävä komission asetuksen (EY) N:o 792/2009 (3) mukaisesti.
            
         2 artikla
   Siirtymätoimenpiteet
   Dominikaaniseen tasavaltaan suuntautuvan viennin osalta kiintiövuonna 2013/2014, asetuksen (EY) N:o 1187/2009 28 artiklan 2 kohdan ensimmäisen alakohdan b alakohdassa, sellaisena kuin se on muutettuna tämän asetuksen 1 artiklan 2 kohdalla, tarkoitettu koko jäljellä oleva määrä on 9 018 tonnia.
   Vientitodistushakemuksia, jotka koskevat tämän artiklan ensimmäisestä kohdasta tarkoitettua määrää, voi jättää 1 päivästä10 päivään marraskuuta 2013 asetuksen (EY) N:o 1187/2009 III luvun 3 jakson, sellaisena kuin se on muutettuna tämän asetuksen 1 artiklan 2 kohdalla, mukaisesti.
   3 artikla
   Voimaantulo ja soveltaminen
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   Asetuksen 1 artiklan 1 kohtaa sovelletaan kiintiövuodesta 2015 alkaen.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 15 päivänä lokakuuta 2013.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EUVL L 299, 16.11.2007, s. 1.
   
      (2)  Komission asetus (EY) N:o 1187/2009, annettu 27 päivänä marraskuuta 2009, neuvoston asetuksen (EY) N:o 1234/2007 soveltamista koskevista yksityiskohtaisista erityissäännöistä maidon ja maitotuotteiden vientitodistusten ja vientitukien osalta (EUVL L 318, 4.12.2009, s. 1).
   
      (3)  EUVL L 228, 1.9.2009, s. 3.”